Hétfőtől kétmillió facsemetét és közel 100 tonna makkot használnak fel a ma induló Országfásítási Program során, melybe 86 település csatlakozik be, írja az Agrárminisztérium közleménye alapján az MTI. Nagy István szakminiszter elmondta, hogy a Vidékfejlesztési Program keretein belül az erdőtelepítési támogatásokat 80-130 százalékkal növelték meg, a forrásokra magán földtulajdonosok és önkormányzatok is pályázhatnak. Fásításra alkalmasnak gondolják a barnamezős, illetve a honvédségi területeket, valamint az elöregedett gyümölcsösöket.

A fenyegető klímakatasztrófa, a folyamatos felmelegedés tükrében az erdőtelepítés kiemelt fontosságú lehet, a szaktárca közleménye szerint ugyanis Magyarországon ma az egyetlen szénelnyelő ágazat az erdőgazdálkodás, „a hazai erdők évente 4-5 millió tonna szén-dioxid egyenértékének megfelelő üvegházhatású gázt kötnek meg, ami jelenleg az országos kibocsátás 7-8 százalékát ellensúlyozza", és a fa energetikai felhasználása is jelentős szén-dioxid-kibocsátást vált ki. A becslések szerint az állami erdőgazdaságok által telepített erdők 10 év múlva évente kb. 8000 tonna szén-dioxidot kötnek majd meg. Az elmúlt évtizedben az állami erdőgazdaságok kb. 450 millió facsemetét ültettek és 9500 tonna makkot vetettek.